รัฐบาลไทย-ข่าวทำเนียบรัฐบาล-รองนายกรัฐมนตรี (นายสมคิดฯ) สั่งเร่งเดินหน้าโครงการลงทุน พร้อมย้ำรัฐวิสาหกิจและบริษัทในเครือร่วมมือกระตุ้นเศรษฐกิจในประเทศ
วันพุธที่ 7 สิงหาคม 2562
รองนายกรัฐมนตรี (นายสมคิดฯ) สั่งเร่งเดินหน้าโครงการลงทุน พร้อมย้ํารัฐวิสาหกิจและบริษัทในเครือร่วมมือกระตุ้นเศรษฐกิจในประเทศ
สคร.จัดประชุมเร่งรัดการเบิกจ่ายงบลงทุนของรัฐวิสาหกิจ โดยมีรองนายกฯ (นายสมคิด จาตุศรีพิทักษ์) เป็นประธาน และเชิญผู้แทนจากหน่วยงานที่เกี่ยวข้อง ที่มีวงเงินลงทุนขนาดใหญ่ เพื่อรับนโยบายในการเร่งรัดการเบิกจ่ายงบลงทุนให้เป็นไปตามเป้าหมายที่กําหนดไว้
นายประภาศ คงเอียด ผู้อํานวยการสํานักงานคณะกรรมการนโยบายรัฐวิสาหกิจ (สคร.) เปิดเผยว่า ในวันนี้กระทรวงการคลังโดย สคร.ได้จัดประชุมเร่งรัดการเบิกจ่ายงบลงทุนของรัฐวิสาหกิจ โดยมีรองนายกรัฐมนตรี (นายสมคิด จาตุศรีพิทักษ์) เป็นประธาน และได้เชิญผู้แทนจากหน่วยงานที่เกี่ยวข้อง ผู้บริหารรัฐวิสาหกิจ 19 แห่ง รวมถึงผู้บริหารบริษัทในเครือของรัฐวิสาหกิจ 5 แห่ง ที่มีวงเงินลงทุนขนาดใหญ่ เพื่อรับนโยบายในการเร่งรัดการเบิกจ่ายงบลงทุนให้เป็นไปตามเป้าหมายที่กําหนดไว้ และจัดทําการลงทุนใหม่ ซึ่งจะช่วยขับเคลื่อนเศรษฐกิจปี 2562 ให้เติบโตได้ตามเป้าหมาย
นายชาญวิทย์ นาคบุรี รองผู้อํานวยการ สคร. กล่าวเพิ่มเติมว่า ภาพรวมการเบิกจ่ายงบลงทุนสะสมของรัฐวิสาหกิจ ปี 2562 มีผลการเบิกจ่ายในช่วง 9 เดือนที่ผ่านมา (ต.ค. 61- มิ.ย. 62) จํานวน 129,815 ล้านบาท หรือคิดเป็นร้อยละ 87 ของแผนการเบิกจ่ายงบลงทุนสะสม โดยเป็นผลการเบิกจ่ายงบลงทุนสะสม
ของรัฐวิสาหกิจปีงบประมาณจํานวน 71,525 ล้านบาท และรัฐวิสาหกิจปีปฏิทินจํานวน 58,290 ล้านบาท
ผลการเบิกจ่ายงบลงทุนของรัฐวิสาหกิจสะสมถึงเดือนมิถุนายน 2562 (หน่วย:ล้านบาท)
ชื่อรัฐวิสาหกิจ  แผนลงทุนทั้งปี 2562 แผนเบิกจ่ายสะสม ผลเบิกจ่ายสะสม ร้อยละเบิกจ่าย/แผนสะสม
1. ปีงบประมาณ จํานวน 34 แห่ง  160,888  87,242  71,525  82%
1.1 การรถไฟแห่งประเทศไทย  76,184  39,120  25,510  65%
1.2 การรถไฟฟ้าขนส่งมวลชนแห่งประเทศไทย 24,385  19,327  22,290  115%
1.3 บริษัท ท่าอากาศยาน จํากัด (มหาชน)  17,912  7,162  4,941  69%
1.4 การประปาส่วนภูมิภาค  13,000  2,675  4,469  167%
1.5 การทางพิเศษแห่งประเทศไทย  6,203  4,327  810  19%
1.6 การเคหะแห่งชาติ  4,677  3,165  2,858  90%
1.7 การประปานครหลวง  4,500  2,862  3,412  119%
1.8 องค์การเภสัชกรรม  2,034  852  536  63%
1.9 การท่าเรือแห่งประเทศไทย  2,010  1,277  1,277  100%
1.10 องค์การขนส่งมวลชนกรุงเทพ  1,986  1,954  1,917  100%
1.11 บริษัท วิทยุการบินแห่งประเทศไทย จํากัด 1,250  663  663  100%
1.12 รัฐวิสาหกิจแห่งอื่นๆ จํานวน 23 แห่ง  6,747  3,857  2,839  74%
2. ปีปฏิทิน จํานวน 11 แห่ง (รวม) 173,062  62,405  58,290  93%
2.1 บริษัท ปตท.จํากัด (มหาชน)  49,670  15,221  11,016  72%
2.2 การไฟฟ้าฝ่ายผลิตแห่งประเทศไทย  48,194  22,348  22,348  100%
2.3 การไฟฟ้าส่วนภูมิภาค  34,714  12,500  12,500  100%
2.4 การไฟฟ้านครหลวง  20,576  5,660  6,969  123%
2.5 บริษัท การบินไทย จํากัด(มหาชน)  6,380  2,632  1,823  69%
2.6 บริษัท ทีโอที จํากัด (มหาชน)  4,875  1,192  1,673  140%
2.7 บริษัท ไปรษณีย์ไทย จํากัด  4,160  1,547  566  37%
2.8 บริษัท กสท โทรคมนาคม จํากัด (มหาชน) 3,300  1,055  1,004  95%
2.9 รัฐวิสาหกิจแห่งอื่นๆ จํานวน 3 แห่ง  1,193  249  392  157%
รวม 45 แห่ง  333,951  149,647  129,815  87%
รัฐวิสาหกิจที่ สคร. กํากับดูแล 45 แห่ง ที่มีงบลงทุนขนาดใหญ่และสามารถเบิกจ่ายได้เกินกว่าแผนหลายโครงการเฉพาะการลงทุนพัฒนารถไฟฟ้าในกรุงเทพมหานครและปริมณฑล เช่น โครงการรถไฟฟ้าสายสีส้ม ช่วงศูนย์วัฒนธรรม - มีนบุรี และโครงการรถไฟฟ้าสายสีเขียวช่วงหมอชิต - สะพานใหม่ - คูคต และช่วงแบริ่ง - สมุทรปราการ ของการรถไฟฟ้าขนส่งมวลชนแห่งประเทศไทย และการลงทุนพัฒนาสาธารณูปโภค เช่น งานก่อสร้างปรับปรุงขยายของการประปาส่วนภูมิภาค โครงการโรงไฟฟ้าบางปะกงของการไฟฟ้าฝ่ายผลิตแห่งประเทศไทย และแผนปรับปรุงและขยายระบบจําหน่ายพลังไฟฟ้าของการไฟฟ้านครหลวง
ทั้งนี้ มีโครงการขนาดใหญ่ที่ไม่สามารถเบิกจ่ายได้ตามแผน เช่น โครงการรถไฟฟ้าความเร็วสูงไทย – จีน ระยะที่ 1 (ช่วงกรุงเทพมหานคร – นครราชสีมา) และโครงการก่อสร้างรถไฟทางคู่ ช่วงนครปฐม – ชุมพรของการรถไฟแห่งประเทศไทย โครงการพัฒนาท่าอากาศยานสุวรรณภูมิของบริษัท ท่าอากาศยานไทย จํากัด (มหาชน) และโครงการทางพิเศษสายพระราม 3 – ดาวคะนอง – วงแหวนรอบนอกด้านตะวันตก ซึ่งถึงแม้ว่าปัจจุบันโครงการเหล่านี้จะสามารถแก้ไขปัญหาการจัดซื้อจัดจ้าง การก่อสร้าง และเริ่มมีการตรวจรับงานและทยอยเบิกจ่ายได้แล้ว แต่เนื่องจากปัญหาความล่าช้าในช่วงแรกส่งผลให้การดําเนินโครงการและการเบิกจ่ายของโครงการในภาพรวมยังล่าช้ากว่าแผน
นายประภาส คงเอียด ผู้อํานวยการ สคร. กล่าวสรุปผลการประชุมว่า รองนายกรัฐมนตรี (นายสมคิด จาตุศรีพิทักษ์) ได้มอบนโยบายให้รัฐวิสาหกิจและบริษัทในเครือผลักดันให้เกิดการเบิกจ่ายเม็ดเงินลงทุนเพื่อกระตุ้นเศรษฐกิจภายใน 2 เดือนที่เหลือของปีงบประมาณ เช่น ให้เร่งรัดตรวจรับงวดงานให้เร็วขึ้น และเร่งรัดงวดงานที่ทําได้ทันทีให้ดําเนินการเร็วขึ้น รวมทั้ง ให้รัฐวิสาหกิจเร่งจัดทําโครงการลงทุนเพิ่ม โดยสําหรับรัฐวิสาหกิจปีปฏิทินให้พิจารณาเสนอโครงการลงทุนที่มีความพร้อมและมาดําเนินการในปี 2562 และสําหรับรัฐวิสาหกิจปีงบประมาณพิจารณาปรับเพิ่มกรอบงบลงทุนปี 2563 โดยให้เน้นการลงทุนในช่วงไตรมาสที่ 4 ปี 2562 (ต.ค. 2562 – ธ.ค. 2562) ทั้งนี้ รัฐมนตรีว่าการกระทรวงการคลังได้มอบหมายให้ สคร. จัดทําระบบการติดตามการเบิกจ่ายงบลงทุนของรัฐวิสาหกิจให้เข้มข้นมากขึ้น และให้มีการประสานงานระหว่างกับหน่วยงานที่เกี่ยวข้องเพื่อแก้ไขปัญหาให้ใกล้ชิดมากขึ้น ซึ่งหากติดขัดให้รายงานรัฐมนตรีว่าการกระทรวงการคลังทันที